पुणे के काका हलवाई। पुणे की प्रसिद्ध मिठाई की दुकान। पुणे के प्रसिद्ध दगडुसेठ हलवाई गणपति मंदिर से थोड़ी दूरी पर है ये मिठाइयों की दुकान। यूं तो हमें इस दुकान के बारे में पहले पता नहीं था। पर बाहर से विशाल इमारत और आसमान में लहराते बड़े से बोर्ड को देखकर इच्छा हुई इस दुकान से कुछ स्वाद लेने की। तो मैं और अनादि काका हलवाई के शोरूम में प्रविष्ट हुए। ग्राउंड फ्लोर में किस्म किस्म की मिठाइयां और नमकीन। आपको जो पसंद हो आर्डर करते जाइए। पहले आपको एक डिजिटल टोकन लेना पड़ता है। जिस काउंटर से जो भी खरीदेंगे उनका सिस्टम आपके टोकन में दर्ज करता जाएगा। सारी खरीददारी के बाद काउंटर पहुंचे। अपना टोकन जमा करें। आपका बिल हाजिर होगा।